CELEX: 62020TN0745
Language: el
Date: 2020-12-21 00:00:00
Title: Υπόθεση T-745/20: Προσφυγή-αγωγή της 21ης Δεκεμβρίου 2020 — Symphony Environmental Technologies και Symphony Environmental κατά Κοινοβουλίου κ.λπ.

15.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 53/54
            
         
      Προσφυγή-αγωγή της 21ης Δεκεμβρίου 2020 — Symphony Environmental Technologies και Symphony Environmental κατά Κοινοβουλίου κ.λπ.
      (Υπόθεση T-745/20)
      (2021/C 53/70)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες-ενάγουσες: Symphony Environmental Technologies plc (Borehamwood, Ηνωμένο Βασίλειο), Symphony Environmental Ltd (Borehamwood) (εκπρόσωποι: G. Harvey, P. Selley, Solicitors, J. Holmes, QC, και J. Williams, Barrister)
      
         Καθών-εναγόμενοι: Ευρωπαϊκό Κοινοβούλιο, Συμβούλιο της Ευρωπαϊκής Ένωσης, Ευρωπαϊκή Επιτροπή
      
         Αιτήματα
      
      Οι προσφεύγουσες-ενάγουσες (στο εξής: προσφεύγουσες) ζητούν από το Γενικό Δικαστήριο:
      
                  —
               
               
                  να κρίνει ότι οι καθών-εναγόμενοι (στο εξής: καθών) ευθύνονται εξωσυμβατικώς βάσει του άρθρου 340, παράγραφος 2, ΣΛΕΕ και/ή βάσει του άρθρου 41, παράγραφος 3, του Χάρτη των Θεμελιωδών Δικαιωμάτων σε σχέση με τη θέσπιση του άρθρου 5 και της αιτιολογικής σκέψης 15 (κατά το μέρος που έχουν εφαρμογή επί της οξοδιασπώμενης πλαστικής ύλης) της οδηγίας (ΕΕ) 2019/904 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τη μείωση των επιπτώσεων ορισμένων πλαστικών προϊόντων στο περιβάλλον (1)·
               
            
                  —
               
               
                  κατά συνέπεια, να υποχρεώσει τους καθών να καταβάλουν εντόκως στις προσφεύγουσες αποζημίωση για τη ζημία που υπέστησαν –περιλαμβανομένης τυχόν επιπλέον ζημίας την οποία θα υποστούν κατά τη διάρκεια της ένδικης διαδικασίας– και/ή για κάθε ευλόγως προβλέψιμη ζημία, της οποίας το ποσό και το επιτόκιο θα καθοριστούν κατά την ένδικη διαδικασία·
               
            
                  —
               
               
                  επικουρικώς, να υποχρεώσει τα διάδικα μέρη να προσκομίσουν στο Γενικό Δικαστήριο, εντός εύλογου χρονικού διαστήματος από την ημερομηνία της αποφάσεως, αριθμητικά στοιχεία σε σχέση με το ποσό της αποζημίωσης στο οποίο κατέληξαν κατόπιν συμφωνίας τους ή, σε περίπτωση που δεν έχει επιτευχθεί συμφωνία, να υποχρεώσει τα διάδικα μέρη να προσκομίσουν στο Γενικό Δικαστήριο εντός του ίδιου χρονικού διαστήματος τις προτάσεις τους συνοδευόμενες από αριθμητικά στοιχεία·
               
            
                  —
               
               
                  εν πάση περιπτώσει, να καταδικάσει τους καθών στα δικαστικά και στα λοιπά έξοδα στα οποία υποβλήθηκαν οι προσφεύγουσες στο πλαίσιο της παρούσας διαδικασίας.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται ότι οι καθών, μέσω της συμπεριφοράς τους σε σχέση με την προπαρασκευή και τη θέσπιση της απαγόρευσης του άρθρου 5, ενήργησαν παράνομα και παρέβησαν τις εξωσυμβατικές υποχρεώσεις τους έναντι των προσφευγουσών, με συνέπεια να χωρεί αποκατάσταση βάσει του άρθρου 340 ΣΛΕΕ και/ή του άρθρου 41 του Χάρτη. Οι προσφεύγουσες ισχυρίζονται ότι η θέσπιση της απαγόρευσης του άρθρου 5 ενέχει διαδικαστικά σφάλματα, παραβιάζει την αρχή της αναλογικότητας και/ή βασίζεται σε πρόδηλα σφάλματα εκτιμήσεως.
               
            
                  2.
               
               
                  Με τον δεύτερο λόγο προβάλλεται ότι, λόγω της (από κοινού ή μεμονωμένης) παράνομης συμπεριφοράς των καθών, οι προσφεύγουσες υπέστησαν και/ή είναι πιθανόν να υποστούν ζημία, περιλαμβανομένων των: α) απώλειας κερδών· β) βλάβης φήμης· και/ή γ) μείωσης της αξίας της εταιρίας.
               
            
                  3.
               
               
                  Με τον τρίτο λόγο προβάλλεται ότι υπάρχει επαρκής αιτιώδης συνάφεια μεταξύ της (από κοινού ή μεμονωμένης) παράνομης συμπεριφοράς των καθών και της ζημίας που υπέστησαν και/ή είναι πιθανόν να υποστούν οι προσφεύγουσες.
               
            
         (1)  ΕΕ 2019, L 155, σ. 1.